
1. הצעת-חוק שחרור על-תנאי ממאסר (תיקון – הרכב ועדת השחרורים), התשס"ב-2001 –
אישור לקריאה ראשונה – הצבעה, חבר-הכנסת שאול יהלום
2. הצעת-חוק שחרור על-תנאי ממאסר (תיקון – הרכב ועדת שחרורים), התשס"ב-2001 –
אישור לקריאה ראשונה – הצבעה, חבר-הכנסת אופיר פינס-פז


היו"ר אופיר פינס-פז:

	אני פותח את הישיבה. על סדר יומנו הצעת-חוק שחרור על-תנאי ממאסר (תיקון – הרכב ועדת השחרורים) של חבר-הכנסת אופיר פינס-פז ושל חבר-הכנסת שאול יהלום. ראשית, משום ששתי הצעות-החוק דנות באותו נושא, אני מצרף את שתי הצעות-החוק להצעת-חוק אחת, מי בעד? אושר. 

אולם, יש לציין שיש שינויים בשתי הצעות-החוק, ושהן לא אותו דבר. חבר-הכנסת יהלום קודם כל מדבר על כך שבמקום ארבעה יישבו חמישה חברים. 

סיגל קוגוט:

היום מספר החברים הוא ארבעה, והוא מציע חמישה. 

היו"ר אופיר פינס-פז:

גם אני מציע, אבל למה?

סיגל קוגוט:

הבנתי שהגעתם לסיכום, שמספר החברים לא ישתנה, ורק בהרכב יוכל להיות כלול גם איש חינוך, כלומר: יישארו ארבעה חברים, ויהיה גם איש חינוך. 

היו"ר אופיר פינס-פז:

אין שום סיבה להגדיל את מספר החברים לחמישה. אנחנו רוצים שיהיה פול יותר גדול, שמתוכו ניתן יהיה לבחור, ולשם כך לא צריך יותר חברים. אם כך, מספר החברים נשאר ארבעה. השאלה היא איך הם מכריעים.

סיגל קוגוט:

אחד לא מצביע, אין לו זכות הצבעה. 

קריאה:

	נציג השב"ס לא מצביע, האם זאת היתה הצעה שלך?

היו"ר אופיר פינס-פז:

	זאת היתה הצעת פשרה. משרד המשפטים לא רצה שהוא יישב שם, ולכן אני הצלתי את כבוד השב"ס, ואמרתי שהוא יישב בוועדה וישפיע, גם אם לא יצביע. השב"ס בא עם הצעת פשרה טובה, שהיתה על דעת נציבת השב"ס והיועץ המשפטי של השב"ס וגם על דעת משרד המשפטים. 

שופט בדימוס אלי שרון:

	באופן מעשי אנחנו כן מתחשבים בדעתו. 
היו"ר אופיר פינס-פז:

	אם כך, מדובר בארבעה חברים ובשלושה בעלי זכות הצבעה, ואת זה אנחנו לא משנים. 

	מציע חבר-הכנסת יהלום לומר "מחנך שימונה על-ידי שר המשפטים". מה לשר המשפטים ולחינוך?

ענת אסיף:

	שר המשפטים ממנה את כל נציגי הציבור. 

היו"ר אופיר פינס-פז:

	אני מציע לומר "איש חינוך שמינה שר המשפטים, שלו עשר שנות ניסיון בתפקיד בעל אופי מחנך במשרד החינוך, והוא בעל תואר אקדמי בתחום החינוך". אני חושש שההגדרה של איש חינוך היא הגדרה רחבה מדי. 

	אולי אני אקדים ואומר, שאני בזמנו לא הסכמתי שאיש חינוך יהיה חבר בוועדה, משום שחששתי ממניפולציות. במדינת-ישראל כולם מחנכים, כולם מורים וכולם יודעים הכל. פחדתי שתחת הכותרת של איש חינוך יכניסו אנשים לא ראויים לוועדה, ואת זה רציתי למנוע. 

	לאחר מכן קיבלתי הרבה מאד תלונות של אנשי חינוך, שפעלו בהתנדבות לטובת העניין, ושאלו על שום מה ולמה. אז גם שר המשפטים שוחח אתי, ואחר-כך אמרתי שכנראה נגרם פה עוול לציבור שכן תורם. 

שופטת בדימוס חיה חפץ:

	הוא תרם מאד. 

היו"ר אופיר פינס-פז:

	חוות הדעת היו טובות, ולכן החלטנו לתקן את הדברים. יחד עם זאת, אני רוצה לתקן את הדברים האלה, אבל אני לא רוצה לפרוץ את זה. לכן הצעתי איש חינוך במובן הצר של המילה, לא במובן הרחב של המילה. מצד שני, אומרת לי סיגל קוגוט שזה לא מקובל. 

סיגל קוגוט:

	 מה גם שבדיון בעניין קציבת עונשו של אסיר עולם, כל האנשים שמנויים בוועדה לקציבת עונשו של אסיר צריכים להיות בעלי ניסיון של עשר שנים. 

היו"ר אופיר פינס-פז:

	אבל זה רק בגלל שמישהו ממשרד המשפטים חשב כך, אין פה אידיאולוגיה גדולה. 

סיגל קוגוט:

	 אבל דווקא מורה צריך שיהיה לו יותר ניסיון ממישהו אחר?

היו"ר אופיר פינס-פז:

	אז על זה אני מבקש שנחליף דברים. אני רוצה לעמוד על כך, שזה יהיה איש משרד החינוך, האם זה מקובל?


ציון שבת:

	 זאת בדיוק השאלה, האם הוא צריך להיות איש משרד החינוך, עובד משרד החינוך, או איש חינוך. 

היו"ר אופיר פינס-פז:

	מה זה איש חינוך, שהוא לא איש משרד החינוך? פרופסור באוניברסיטה?

רמי רובין:

	אני אתן לך דוגמה, מנהל אולפן עברית, הוא מלמד עברית, והוא איש הרשות המקומית. 

היו"ר אופיר פינס-פז:

	אבל למשרד החינוך יש אולפנים. 

ציון שבת:

	יש מנהלי בתי-ספר במדינת-ישראל שאינם עובדי משרד החינוך, הם או עובדי רשויות או בעלויות. אתה לא לוקח בחשבון סקטור ענק, שהוא אולי הכי רלוונטי. 

היו"ר אופיר פינס-פז:

	עד ששינינו את החוק, ישבו בוועדה אנשי חינוך. 

שופטת בדימוס חיה חפץ:

	ישב אתי, למשל, מנהל בית-ספר מחדרה שהיה נפלא. 

היו"ר אופיר פינס-פז:

	אז בואו נכתוב מנהלי בתי-ספר. 

שופט בדימוס אלי שרון:

	לא, היו גם מפקחים. 

היו"ר אופיר פינס-פז:

	אז בואו נכתוב מנהלי בתי-ספר ומפקחים. 

שופט בדימוס אלי שרון:

	 מפקחים, מרצים. 

היו"ר אופיר פינס-פז:

	אני מוכן לכתוב מנהלי בתי-ספר ומפקחים. אני רוצה שיישבו בוועדה אנשים בעלי שיעור קומה, ולא כל מי שמגדיר את עצמו איש חינוך. אדם יכול להגדיר את עצמו איש חינוך, ובסוף יסתבר שהוא וחינוך זה שני דברים בעייתיים. 


ציון שבת:

	 תוריד רק את שתי המילים "משרד החינוך".

היו"ר אופיר פינס-פז:

	אני מוכן להוריד אותן. אני מציע לומר מנהל של מוסד חינוכי - בלי להיכנס עכשיו לסוג שלו - ומפקח. 

ציון שבת:

	אני מציע שתביא את זה אולי רק כדוגמה, כדי שיידעו למה הכוונה. 

סיגל קוגוט:

	אפשר לומר "לרבות". 

ציון שבת:

	כי אתה ממש תוחם את האפשרויות. 

היו"ר אופיר פינס-פז:

	מי עוסק בהנהלת בתי-המשפט בעניין הזה?

שי צרפתי:

	אני למעשה מרכז את הוועדה. המזכירה הראשית של ועדת השחרורים נמצאת בחוץ לארץ, והיא תחזור בעוד שבועיים. אני באתי עם נתונים, שאני אתן לכם באופן כללי. בסך הכל יש 78 נציגי ציבור, מתוכם 12 חברים בוועדות שחרורים מיוחדות, והיתר בוועדות שחרורים רגילות. מתוך 78 נציגי ציבור, יש 43 עובדים סוציאליים, 19 פסיכולוגים, 11 קרימינולוגים וחמישה פסיכיאטרים. 

היו"ר אופיר פינס-פז:

	זה הכל?

שי צרפתי:

	 מדובר בסך הכל ב-78 נציגי ציבור, וזה מאגר יפה מאד של אנשים, שאנחנו מסתדרים מצוין לגבי השיבוץ שלהם בוועדות. 

היו"ר אופיר פינס-פז:

	אז לא חסרים לכם אנשי חינוך?

שי צרפתי:

	 לדעתי, לא. 


היו"ר אופיר פינס-פז:

	אולי כל יוזמת החקיקה היא מיותרת? אני אומר לכם בצורה הגלויה ביותר, שאני תיאמתי את החקיקה עם משרד המשפטים. אני הבנתי שמשרד המשפטים מייצג גם אתכם, ושמדובר באיזשהו צורך שלכם.

רמי רובין:

	היום מבחינה טכנית אין בעיה לאייש את הוועדות, זה לא נוגד את ההצעה להוסיף עוד מקצוע. 

היו"ר אופיר פינס-פז:

	אתם אומרים לי שבסך הכל אתם תיקחו עוד כעשרה אנשי חינוך, אז אני בוודאי יכול להגביל אותם למנהלים של כל מוסדות החינוך ולאנשים בעלי שיעור קומה. אם המספר הוא באמת 10 או 15, למה שלא יהיה מדובר באנשים בעלי שיעור קומה? אני לא מבין מה הבעיה. 

קריאה:

	 אם אלה המספרים...

היו"ר אופיר פינס-פז:

	אלה המספרים. יש הרי מאות מנהלים ומאות מפקחים. מתוכם, תבחרו 10-15 איש. 

קריאה:

	אם אלה המספרים, זה בהחלט סביר. 

היו"ר אופיר פינס-פז:

	לא מדובר על כך שעכשיו צריכים 100,000 איש. אני מציע לקחת את מנהלי כל מוסדות החינוך והמפקחים על מוסדות החינוך מטעם משרד החינוך. מתוכם תבחרו את מי שאתם רוצים לבחור. 

קריאה:

	מה זה מוסדות חינוך?

היו"ר אופיר פינס-פז:

	מוסדות חינוך במובן הרחב של המילה. 

סיגל קוגוט:

	 יש חקיקה רבה שמדברת על מוסדות חינוך, רשות חינוך, ללא הגדרה. הגוף הממנה מפעיל שיקול דעת. 

היו"ר אופיר פינס-פז:

	ברגע שאני יודע שאלה אנשים שהם באמת מנהלי מוסדות חינוך, מצדי כל מי שיבחרו בו הוא בסדר. אלה לא חייבים להיות עובדי משרד החינוך. 


ענת אסיף:

	ואז אפשר ליישר קו מבחינת שנות הניסיון?

היו"ר אופיר פינס-פז:

	לפי דעתי, כן. 

ענת אסיף:

	יהיה מדובר על חמש שנות ניסיון לגבי ועדות שחרורים רגילות, ו-10 שנים לגבי ועדות שחרורים מיוחדות. 

היו"ר אופיר פינס-פז:

	לאחר שמר צרפתי האיר את עינינו, הבנו באיזה פרופורציות מדובר. 

	אגב, חבר-הכנסת יהלום, ברשותך איחדנו את הצעות-החוק. אם אתה רוצה שנפריד ביניהן, נעשה זאת. 

שאול יהלום:

	 לא, זה בסדר. 

היו"ר אופיר פינס-פז:

	מסתבר שכל הסיפור של ועדת השחרורים מדבר על משהו כמו 70-80 איש מחוץ למערכת המשפטית, מתוכם פסיכיאטרים, פסיכולוגים, עובדים סוציאליים וכדומה, ויהיו עוד 10 או 20 אנשי חינוך. לכן הצענו ששר המשפטים ימנה אותם, כפי שאתה ביקשת בחוק. הצעתי שהוא ימנה אותם מקרב מנהלי מוסדות חינוך, לאו דווקא של משרד החינוך - אני הצעתי בהתחלה מנהלי מוסדות חינוך, אבל ירדתי מההצעה הזאת – ומפקחים, משום שבסך הכל מדובר על 10-20 אנשים. אני אומר שלפחות האנשים האלה יהיו משכמם ומעלה. 

שאול יהלום:

	 אני מסכים, אבל יכול להיות, לדוגמה, פנסיונר שהשקיע את מרצו בעניין הזה ומגיע לכל ישיבה, ושהוא היום לא מנהל, כי הוא בן 66. 

היו"ר אופיר פינס-פז:

	אתה צודק, כולל אלה שהיו ופרשו. 

סיגל קוגוט:

	 מי שמכהן או מי שכיהן. 

שאול יהלום:

	 אם אתה כותב מנהל או מפקח, זה מאד מגביל. 

היו"ר אופיר פינס-פז:

	עדיין מדובר במאות אנשים. 

שאול יהלום:

	 יפה, אבל יכול להיות שמדובר במדריך, שמדריך את המפקח. מה אכפת לך לכתוב אנשי חינוך?

דוד טל:

	 אדוני היושב-ראש, היתה לי למשל מחנכת דגולה בכיתה ג'. היא לא היתה מנהלת והיא לא היתה מפקחת. 

היו"ר אופיר פינס-פז:

	היא בסוף היתה מפקחת. 

דוד טל:

	אבל אם היא לא היתה מפקחת?

היו"ר אופיר פינס-פז:

	בשלהי הקריירה שלה היא גם היתה מפקחת... 

דוד טל:

	ואם היא לא היתה מפקחת, לא מגיע לה להיבחר? האם המשקל הסגולי שלה לא היה מספיק רציני, כדי שתשמש בתפקיד כזה?

היו"ר אופיר פינס-פז:

	בשביל זה היא מונתה למפקחת. 

שאול יהלום:

	נניח שמחר אנחנו רוצים להכניס לוועדת שחרורים אדם כמו אהרון ידלין, שהוא חבר קיבוץ ופנסיונר, ויש לו זמן להקדיש לעניין. 

ציון שבת:

	 הוא היה שר חינוך, וזה יותר ממנהל. 

שאול יהלום:

	 לא נכון, אפשר לומר שלפי החוק הוא לא יכול להיבחר. 

היו"ר אופיר פינס-פז:

	אז הוא לא ייבחר, מה קרה? מה אכפת לך? מדובר על 10-20 איש, אתה מתייחס לעניין כאילו מדובר במאות אלפי אנשים. 

שאול יהלום:

	 אז מה זה משנה?

היו"ר אופיר פינס-פז:

	למה שלא נבחר אותם בקפידה?

שאול יהלום:

	 אתה יכול להגיד מנהלים, מפקחים, אנשי חינוך בכירים וכיוצא באלה. 

דוד טל:

	 אגב, מי בוחר אותם?

היו"ר אופיר פינס-פז:

	שר המשפטים. 

שאול יהלום:

	 אין לי בעיה שיבחרו אנשים טובים, אבל אני רק אומר שלא להגביל אותם. 

היו"ר אופיר פינס-פז:

	מקובל עליי, אני לא אלך על זה לרבנות. 

	האם מישהו מאנשי המקצוע רוצה להוסיף? אני חושב שבסך הכל הדברים מוצו. בסך הכל עשינו חקיקה שהיא מקובלת על הממשלה. 

זהבה שחר:

	אני הוזמנתי לדבר בשם אנשי החינוך, מכיוון שהייתי חברת ועדת שחרורים. אני כתבתי ליושב-ראש מכתב. 

היו"ר אופיר פינס-פז:

	כשפתחתי את הישיבה אני אמרתי שקיבלתי מספר פניות. 

זהבה שחר:

	 אני העליתי נימוקים, התומכים בכך שאנשי חינוך ראויים להיכלל בוועדות שחרור. 

היו"ר אופיר פינס-פז:

	השתכנענו. 

זהבה שחר:

	 יושב-ראש הוועדה שלנו הוא השופט בדימוס שרון. 

היו"ר אופיר פינס-פז:

	כמה זמן את כיהנת בוועדות האלה?


זהבה שחר:

	שמונה או תשע שנים. 

היו"ר אופיר פינס-פז:

	והאם הרגשת סיפוק בעבודה?

זהבה שחר:

	 מאד. 

היו"ר אופיר פינס-פז:

	מאיזה רקע את מגיעה?

זהבה שחר:

	 ניהול בית-ספר, פיקוח, ועכשיו אני מרצה במכללת בית ברל. 

שאול יהלום:

	 אנשי חינוך שמרצים, לדוגמה, זה בסדר, אבל מה לגבי אדם שאת כל זמנו הקדיש לאקדמיה והוא לא היה מנהל בית-ספר, אלא היה מדריך?

היו"ר אופיר פינס-פז:

	אתה צודק. כוונת המחוקק ברורה, והמרחב הוא פתוח. 

שאול יהלום:

	 צריך להכניס כאן מילה שלא תגביל. 

סיגל קוגוט:

	 הנוסח יהיה אנשי חינוך בכירים, לרבות מנהלים, מפקחים וכיוצא באלה, שמכהנים או שכיהנו. 

שאול יהלום:

	 מצוין. 

שי צרפתי:

	 רציתי לציין שערכנו ועדות קבלה מיוחדות בבתי-המשפט ברחבי הארץ, לפני שקיבלנו את החברים לוועדות. הם שלחו אלינו קורות חיים, ועברנו על קורות החיים. בדקנו זאת בראשות השופטים חפץ ושרון. 

היו"ר אופיר פינס-פז:

	בוודאי, הרי צריכים לבחור אנשים רציניים. חברים, אני רוצה שתדעו שמדובר בוועדה סמי-שיפוטית, זה לא משחק ילדים. 


שי צרפתי:

	אני מצדיק את הטענה, שצריך לעשות סינון רציני גם בקרב אנשי החינוך, כפי שעשינו סינון לגבי יתר בעלי המקצועות. 

היו"ר אופיר פינס-פז:

	בוודאי. אני מודה לכם, החוק מוכן לקריאה ראשונה. 

דוד טל:

	 אדוני, האם אתה לא עורך הצבעה? 

היו"ר אופיר פינס-פז:

	חבר-הכנסת טל, אתה צודק, למרות שכאשר השתתפתי השבוע בישיבתך, הנחת שמדובר בהצבעה פה אחד. 

דוד טל:

	 אני חושב שהיועצת המשפטית תחזק את דבריי. אנחנו נמצאים בבית המחוקקים, ולכן עלינו לשמור על מנהל תקין גם בבית המחוקקים. 

היו"ר אופיר פינס-פז:

	אני מסכים אתך. מי תומך בהצעת-החוק המאוחדת להכנתה לקריאה ראשונה?

הצבעה

בעד – 3
נגד – אין
נמנעים – אין
אני תומך בהכנת הצעת-החוק המאוחדת שחרור על-תנאי ממאסר (תיקון – הרכב ועדת השחרורים), התשס"ב-2001, לקריאה ראשונה.

היו"ר אופיר פינס-פז:

	פה אחד התקבלה ההצעה. תודה רבה, הישיבה נעולה. 

